Soektog na vermiste Benoni-vrou eindig tragiesMarie Brisley-Clarvis. Foto: Via Facebook. Die soektog na ŉ vrou van Benoni aan die Oos-Rand wat vroeër die week in Mosselbaai verdwyn het, het tragies geëindig toe haar liggaam Donderdag gevind is. Kapt. Malcolm Pojie, woordvoerder van die Suid-Kaapse polisie, het Vrydag aan Maroela Media gesê Marie Brisley-Clarvis (54) en ŉ vriend het Dinsdag in Mosselbaai aangekom en by die Pinnacle Point-gholflandgoed vir ŉ vakansie tuisgegaan. Sy is Woensdag die laaste keer gesien toe sy teen 10:30 gaan stap het. Haar vriend het nie saam gaan stap nie. Hy het onraad vermoed toe sy teen 15:00 nog nie teruggekeer het nie en by die nabygeleë Garden Route Casino en omliggende gebiede na haar gaan soek. Die polisie is daarna van haar verdwyning in kennis gestel en ŉ soektog is van stapel gestuur. “Die soektog is teen Woensdagaand weens swak lig uitgestel en is Donderdagoggend hervat,” het Pojie gesê. “Die polisie se honde-eenheid en soek-en-reddings-eenheid van George en Mosselbaai het aan die soektog deelgeneem.” Brisley-Clarvis se liggaam is later onder op die rotse langs ŉ wandelpad op ŉ krans opgespoor. Die vermoede bestaan dat sy na haar dood geval het. “Die presiese omstandighede rondom haar dood is onbekend en word deur ŉ geregtelike doodsondersoek vasgestel. In dié stadium word geen gemene spel vermoed nie,” het Pojie gesê.